KOMISSION TÄYTÄNTÖÖNPANOASETUS (EU) 2022/1386,

annettu 9 päivänä elokuuta 2022,

sovellettavaa vähimmäisetäisyyttä rannikolta ja veden vähimmäissyvyyttä koskevan, neuvoston asetuksesta (EY) N:o 1967/2006 myönnetyn poikkeuksen jatkamisesta kalastettaessa kuultotokkoa (Aphia minuta) alukselta vedettävillä nuotilla tietyillä Italian aluevesillä (Toscana ja Liguria)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Komission 4 päivänä lokakuuta 2011 antamalla täytäntöönpanoasetuksella (EU) N:o 988/2011 (2) myönnettiin ensimmäistä kertaa poikkeus neuvoston asetuksen (EY) N:o 1967/2006 13 artiklan 1 kohdasta 31 päivään maaliskuuta 2014 saakka siltä osin kuin on kyse sovellettavasta vähimmäisetäisyydestä rannikolta ja veden vähimmäissyvyydestä kalastettaessa kuultotokkoa (Aphia minuta) alukselta vedettävillä nuotilla tietyillä Italian aluevesillä (Toscana ja Liguria). Kyseisen poikkeuksen voimassaoloaikaa jatkettiin komission täytäntöönpanoasetuksella (EU) 2015/2407 (3), jonka voimassaolo päättyi 31 päivänä maaliskuuta 2018. Poikkeuksen voimassaoloaikaa jatkettiin edelleen komission täytäntöönpanoasetuksella (EU) 2018/1634 (4), jonka voimassaolo päättyi 31 päivänä maaliskuuta 2021.

(2) Komissio vastaanotti 10 päivänä maaliskuuta 2021 Italialta pyynnön kyseisen poikkeuksen jatkamisesta kalastettaessa alukselta vedettävillä nuotilla kuultotokkoa (Aphia minuta) sen aluevesillä Toscanan ja Ligurian alueella.

(3) Italia toimitti ajantasaiset tieteelliset ja tekniset perustelut poikkeuksen uusimiselle.

(4) Italia hyväksyi asetuksella (5) hoitosuunnitelman 14 päivänä lokakuuta 2021 asetuksen (EY) N:o 1967/2006 19 artiklan 2 kohdan mukaisesti, jäljempänä ’Italian hoitosuunnitelma’.

(5) Pyyntö koskee kalastustoimintaa, jolle Italia on jo myöntänyt luvan, ja aluksia, joilla on kyseisen kalastuksen osalta kirjattuja saaliita yli viiden vuoden ajalta ja jotka noudattavat toiminnassaan Italian hoitosuunnitelmaa, joka hyväksyttiin asetuksen (EY) N:o 1967/2006 19 artiklan 2 kohdan mukaisesti 14 päivänä lokakuuta 2021, jäljempänä ’hoitosuunnitelma’.

(6) Pyyntö koskee 117:ää alusta, joiden suurin pituus on enintään 14 metriä ja joiden kokonaispyyntiponnistus on 5 886,9 kilowattia, ja hoitosuunnitelmassa taataan, ettei pyyntiponnistus kasva tulevaisuudessa, kuten asetuksen (EY) N:o 1967/2006 13 artiklan 9 kohdassa edellytetään.

(7) Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

(8) Tieteellis-teknis-taloudellinen kalastuskomitea (STECF) arvioi Italian pyynnön kyseisen poikkeuksen jatkamisesta ja siihen liittyvän hoitosuunnitelman luonnoksen 22–26 päivänä maaliskuuta 2021 pidetyssä täysistunnossaan. (6)

(9) STECF:n yleisarvio hoitosuunnitelmasta on myönteinen, ja hoitosuunnitelman luonnos sisältää pyyntöä tukevat pääkohdat. Biologiaa ja ekologiaa sekä laivastoa ja pyyntiponnistusta koskevat tiedot on esitetty hyvin. Italiaa pyydettiin tarkastelemaan muutamia seikkoja, jotka edellyttivät lisäselvennystä kalastustoimien sijainnista, suojatoimenpiteiden kynnystasosta ja hoitoratkaisujen ajoituksesta. Jotta näihin seikkoihin voitaisiin puuttua asianmukaisesti, Italian viranomaiset sitoutuivat toimittamaan tarvittavat lisätiedot. Italian pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa säädetyt edellytykset.

(10) Italian pyyntö kyseisen poikkeuksen jatkamisesta vaikuttaa rajoitettuun määrään aluksia. Asiaan liittyy myös tiettyjä maantieteellisiä rajoitteita, koska sekä mannerjalustan kapeus että kohdelajin alueellinen levinneisyys rajoittavat pyyntialueen kokoa.

(11) Kalastus ei ole mahdollista millään muilla pyydyksillä, sillä ainoastaan alukselta vedettävillä nuotilla on tämän tyyppisen kalastuksen harjoittamiseen tarvittavat tekniset ominaisuudet.

(12) Kuten johdanto-osan 9 kappaleessa mainitaan, STECF pyysi lisätietoja kalastustoimien alueellisesta jakautumisesta suhteessa meriheinän levinneisyysalueeseen. Italia on toimittanut kyseiset lisätiedot, joissa vahvistetaan, etteivät kalastusalueet ja Posidonia-kasvustot sijaitse samassa paikassa. Merenpohjaan kohdistuvien vaikutusten osalta on lisäksi huomattava, että kalastuskauden aikainen aluksilla suoritettava tarkkailu on osoittanut, että aluksilta vedettävät nuotat toimivat tehokkaasti ainoastaan puhtaan, hiekasta tai mudasta koostuvan merenpohjan yläpuolella. Edellä mainittujen seikkojen perusteella on pääteltävissä, että alukselta vedettävillä nuotilla tapahtuvalla kalastuksella ei ole merkittävää vaikutusta suojeltaviin luontotyyppeihin ja se on hyvin valikoivaa, koska nuottia vedetään vesimassassa eivätkä ne koske merenpohjaan; aineksen kertyminen merenpohjasta nuottaan vahingoittaisi kohdelajia ja kalastettavan lajin valikoiminen kävisi käytännöllisesti katsoen mahdottomaksi lajin hyvin pienen koon vuoksi.

(13) Kyseinen kalastustoiminta täyttää asetuksen (EY) N:o 1967/2006 4 artiklan vaatimukset, koska hoitosuunnitelmassa nimenomaisesti kielletään kalastaminen suojeltavien luontotyyppien yläpuolella.

(14) Kyseinen kalastustoiminta ei häiritse muiden pyydysten käyttöä, kun kyseessä ovat muut pyydykset kuin troolit, nuotat ja vastaavat vedettävät verkot.

(15) Kalastuksella ei myöskään ole merkittävää vaikutusta meriympäristöön, sillä alukselta vedettävät nuotat ovat hyvin valikoivia pyydyksiä eivätkä ne koske merenpohjaan.

(16) Asetuksen (EY) N:o 1967/2006 8 artiklan 1 kohdan h alakohdan, sellaisena kuin se on korvattuna Euroopan parlamentin ja neuvoston asetuksen (EU) 2019/1241 (7) 8 artiklan 1 kohdalla ja liitteessä IX olevan B osan I jaksolla, vaatimuksia ei sovelleta, koska ne koskevat troolareita.

(17) Italia antoi luvan poiketa asetuksen (EY) N:o 1967/2006 9 artiklassa vahvistetusta pienimmästä sallitusta silmäkoosta kyseisen asetuksen 9 artiklan 7 kohdan vaatimusten täyttymisen perusteella. Se otti tässä yhteydessä huomioon kyseisen kalastuksen erittäin valikoivan luonteen, sen vähäisen vaikutuksen meriympäristöön ja sen, että sitä eivät koske asetuksen (EY) N:o 1967/2006 4 artiklan 5 kohdan säännökset.

(18) Vaikka asetuksen (EY) N:o 1967/2006 9 artikla kumottiin asetuksella (EU) 2019/1241, uuden asetuksen liitteessä IX olevan B osan 4 kohdassa sallitaan pienintä sallittua silmäkokoa koskevien poikkeuksien soveltamisen jatkaminen, jos tietyt uuden asetuksen 15 artiklan 5 kohdassa tarkoitetut edellytykset täyttyvät. Edellytyksenä on, että poikkeukset olivat voimassa 14 päivänä elokuuta 2019, ne eivät heikennä valikoivuusvaatimuksia eivätkä etenkään lisää nuorten yksilöiden saalismääriä, ja niillä pyritään saavuttamaan mainitun asetuksen 3 ja 4 kohdassa asetetut tavoitteet ja päämäärät. Pyyntö poikkeuksen jatkamisesta täyttää edellä mainitut edellytykset.

(19) Kyseistä kalastusta harjoitetaan hyvin lähellä rannikkoa, matalissa vesissä kolmen meripeninkulman päähän rannikosta ulottuvalla alueella, eikä se siten häiritse muiden alusten toimia.

(20) Alukselta vedettävien nuottien toimintaa säännellään hoitosuunnitelmassa, jotta voidaan varmistaa, että asetuksen (EU) 2019/1241 liitteessä IX mainittujen lajien saaliit ovat hyvin vähäiset. Lisäksi Italian hoitosuunnitelman 6 kohdan mukaan kuultotokkoa (Aphia minuta) saa vuosittain kalastaa ainoastaan 1 päivästä marraskuuta 31 päivään maaliskuuta ja kukin alus saa kalastaa enintään 60 päivää kullakin kalastuskaudella.

(21) Alukselta vedettävät nuotat ovat erittäin valikoivia, eikä niillä pyydetä pääjalkaisia.

(22) Hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

(23) Kyseinen kalastustoiminta täyttää neuvoston asetuksen (EY) N:o 1224/2009 (8) 14 artiklan vaatimukset.

(24) Pyydetty poikkeuksen voimassaolon jatkaminen olisi sen vuoksi myönnettävä kolmeksi vuodeksi.

(25) Italian olisi raportoitava komissiolle hyvissä ajoin ja Italian hoitosuunnitelmaan sisältyvän valvontasuunnitelman mukaisesti.

(26) Poikkeuksen olisi oltava kestoltaan rajoitettu, jotta voidaan toteuttaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelutilanne on heikko, ja samalla on mahdollista vahvistaa tieteellistä pohjaa hoitosuunnitelman parantamiseksi.

(27) Koska täytäntöönpanoasetuksella (EU) 2018/1634 myönnetyn poikkeuksen voimassaolo päättyi 31 päivänä maaliskuuta 2021, ja vuosittainen kalastuskausi alkaa 1 päivänä marraskuuta, tätä asetusta olisi oikeudellisen jatkuvuuden varmistamiseksi sovellettava 1 päivästä marraskuuta 2021.

(28) Oikeusvarmuuden vuoksi tämän asetuksen olisi tultava voimaan kiireellisesti.

(29) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus Asetuksen (EY) N:o 1967/2006 13 artiklan 1 kohtaa ei sovelleta Ligurian ja Toscanan rannikoiden edustalla sijaitsevilla Italian aluevesillä kuultotokon (Aphia minuta) kalastukseen alukselta vedettävillä nuotilla sellaisten alusten osalta, a) jotka kuuluvat Genovan ja Livornon merenkulkupiirien (Direzioni Marittime) alusrekistereihin; b) joilla on kyseisen kalastuksen osalta kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; sekä c) joilla on kalastuslupa ja jotka noudattavat toiminnassaan Italian asetuksen (EY) N:o 1967/2006 19 artiklan mukaisesti hyväksymää hoitosuunnitelmaa.

2 artikla Valvontasuunnitelma ja raportointi Italian on toimitettava komissiolle viimeistään 1 päivänä marraskuuta 2022 raportti, joka on laadittu 1 artiklan c alakohdassa tarkoitettuun hoitosuunnitelmaan sisältyvän valvontasuunnitelman mukaisesti.

3 artikla Voimaantulo ja soveltamisaika Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivän marraskuuta 2021 ja 31 päivän maaliskuuta 2024 välisenä aikana.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 409, 30.12.2006, s. 11.

(2) Komission täytäntöönpanoasetus (EU) N:o 988/2011, annettu 4 päivänä lokakuuta 2011, kuultotokkoa (Aphia minuta) alukselta vedettävillä nuotilla tietyillä Italian aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi neuvoston asetuksesta (EY) N:o 1967/2006 (EUVL L 260, 5.10.2011, s. 15).

(3) Komission täytäntöönpanoasetus (EU) 2015/2407, annettu 18 päivänä joulukuuta 2015, kuultotokkoa (Aphia minuta) alukselta vedettävillä nuotilla tietyillä Italian aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan poikkeuksen jatkamisesta neuvoston asetuksesta (EY) N:o 1967/2006 (EUVL L 333, 19.12.2015, s. 104).

(4) Komission täytäntöönpanoasetus (EU) 2018/1634, annettu 30 päivänä lokakuuta 2018, kuultotokkoa (Aphia minuta) alukselta vedettävillä nuotilla tietyillä Italian aluevesillä kalastettaessa sovellettavaa vähimmäisetäisyyttä rannikolta ja veden vähimmäissyvyyttä koskevan neuvoston asetuksesta (EY) N:o 1967/2006 poikkeamisen jatkamisesta (EUVL L 272, 31.10.2018, s. 35).

(5) Gazzetta Ufficiale della Repubblica Italiana 297, 15.12.2021, s. 46.

(6) Tieteellis-teknis-taloudellinen kalastuskomitea (STECF) – 66. täysistunnon raportti (PLEN-21-01). EUR 28359 EN, Euroopan unionin julkaisutoimisto, Luxemburg, 2021, saatavilla osoitteessa: https://stecf.jrc.ec.europa.eu/reports/plenary/-/asset_publisher/oS6k/document/id/2851300.

(7) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(8) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).